ब्रह्मपुत्र पर भारत ने चीन से ब्यौरा मांगा  
कृष्णा ने बताया, 'हम चीन सरकार और चीन में भारतीय दूतावास से इसका ब्यौरा हासिल करने की कोशिश कर रहे हैं।'
ब्रह्मपुत्र नदी के पानी की दिशा ऊंचाई वाले स्थानों से मोड़ने की नई योजना पर चीन सरकार द्वारा विचार किए जाने सम्बंधी रपटों पर भारत ने चीन के दूतावास से ब्यौरा मांगा है। यह जानकारी विदेश मंत्री एसएम कृष्णा ने सोमवार को दी।  कृष्णा ने एक टीवी चैनल को बताया, "हम चीन सरकार और चीन में भारतीय दूतावास से इसका ब्यौरा हासिल करने की कोशिश कर रहे हैं और उनसे रपट के आधार पर हम आकलन कर सकेंगे और उचित कदम उठा सकेंगे।"  कृष्णा ने कहा कि उन्होंने ब्रह्मपुत्र नदी के पानी का रुख मोड़ने सम्बंधी चीन की योजना के बारे में मीडिया में रपट देखी है लेकिन यह मामला अक्सर उठता रहा है।  मीडिया की रपट में कहा गया है ऐसा लग रहा है कि चीन अपने पश्चिमोत्तर हिस्से की सूखे की समस्या से निजात पाने के लिए ब्रह्मपुत्र नदी के पानी का रुख ऊंचाई वाले स्थानों से मोड़ने की नई योजना पर विचार कर रहा है।